Raamleping

26.06.2024 nr 2-2/24/619-1

Riigi Kaitseinvesteeringute Keskus (registrikood 70009764, asukoht Järve tn 34a, 11314 Tallinn), Kaitsevägi (registrikood 70008641, asukoht Juhkentali tn 58, 15007 Tallinn), keda esindab Riigi Kaitseinvesteeringute Keskuse põhimääruse alusel peadirektor Magnus-Valdemar Saar, edaspidi nimetatud ostja

ja

AKTSIASELTS JALAJÄLG, (registrikood 10188051, asukoht Pärnu mnt 144, 11317 Tallinn), keda esindab põhikirja alusel juhatuse liige Rainer Tops, edaspidi nimetatud müüja, eraldi nimetatud kui pool ja ühiselt kui pooled, on sõlminud järgmise raamlepingu (edaspidi nimetatud leping):

1.	Lepingu sõlmimise alus ja ese

1.1.	Leping on sõlmitud lähtudes riigihanke „Erinevad jalanõud“ (viitenumber 275000) alusdokumentidest (edaspidi nimetatud riigihanke alusdokumendid) ja selles riigihankes müüja esitatud pakkumusest.
1.2.	Lepingu esemeks on hanke osa 3 „Spordijalatsid“ ja osa 4 „Saunajalatsid“ pealkirjas nimetatud tooted ja toodetega seotud teenused, mis on kirjeldatud riigihanke alusdokumentide tehnilises kirjelduses ja minikonkursi tehnilistes kirjeldustes (edaspidi koos nimetatud kaup).
1.3.	Lepingu ja selles sätestatud tingimuste alusel müüja kohustub ostjale müüma kauba ning ostja kohustub kauba vastu võtma ja müüjale tasuma kauba ostuhinna rahas. Juhul, kui kaup soetatakse koos toetava teenusega, siis kohaldatakse teenusele võlaõigusseaduses sätestatud teenuse osutamise lepingute tingimusi ulatuses, mis ei ole reguleeritud, on vastuolus või ei sobitu teenuse olemusega.
1.4.	Kauba liik või spetsifikatsioon, kogus, tarnekohad ja tarneajad või teenuse liik ning osutamise aeg ja kohad sätestatakse hankelepingutes.
1.5.	Kaup peab vastama riigihanke alusdokumenditele. Üle antav kaup peab vastama lepingu tingimustele, muu hulgas kvaliteedi, liigi, kirjelduse ja koguse osas. Lepingu tingimustele peavad vastama ka kauba juurde kuuluvad dokumendid ja pakend. 
1.6.	Leping on sõlmitud tuginedes müüja pakkumusele, lepingus esitatud müüja avaldustele ja kinnitustele ning eeldades heas usus müüja professionaalsust ja võimekust lepingut nõuetekohaselt täita. Alltöövõtjate kasutamise korral müüja jääb lepingu nõuetekohase täitmise eest ostja ees vastutavaks.
1.7.	Müüja avaldab ja kinnitab, et:

1.7.1.	temal ja tema esindajal on lepingu sõlmimiseks kõik õigused ja volitused;
1.7.2.	ta on tutvunud lepinguga ja riigihanke alusdokumentidega ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;
1.7.3.	lepingu täitmisega ei kahjustata kolmandate isikute õigusi ning puuduvad mistahes asjaolud, mis välistaksid tema õigusi sõlmida leping ja seda nõuetekohaselt täita;
1.7.4.	ta omab lepingu täitmiseks vajalikke kehtivaid lubasid, registreeringuid, esindusõigusi ja sertifikaate ning nende lõppemisel lepingu kehtivusperioodil kohustub neid pikendama/uuendama. Kui lubade, registreeringute, esindusõiguste ja sertifikaatide pikendamine ei ole võimalik temast sõltumata asjaoludel, on müüja kohustus ostjat sellest koheselt teavitada;
1.7.5.	ostjale üle antava kauba suhtes puuduvad kolmandatel isikutel mistahes nõuded või muud õigused, mida kolmandatel isikutel on õigus kauba suhtes maksma panna;
1.7.6.	tema ja tema poolt pakutav kaup ei ole rahvusvahelise sanktsiooni subjekt ega pärit sanktsiooni all olevast piirkonnas rahvusvahelise sanktsiooni seaduse (RSanS) mõttes.

2.	Lepingu osad

2.1.	Lepingu lahutamatuteks osadeks on riigihanke alusdokumendid ja riigihanke pakkumus, lepingu lisad, riigihanke menetluse ajal antud selgitused, kinnitused, hinnapäringud, lepingu alusel esitatud pakkumused, lepingu alusel sõlmitud hankelepingud või esitatud tellimused, poolte vahel edastatud teated ning kõik sõlmitavad lepingu muudatused ja lisad.
2.2.	Hankelepingutena on käsitletavad ka tellimused, tellimiskirjad, ostutellimused või muus vormis ost, millega võetakse rahaline kohustus.

3.	Hankelepingute sõlmimine

3.1.	Lepingu alusel sõlmitakse hankelepinguid ja esitatakse tellimusi ostja vajaduse põhiselt. 
3.2.	Ostja võib sõlmida ka kestvuslepinguid, st hankelepinguid, mis ei ole mõeldud ühekordseks ostuks vaid kindlaksmääratud perioodiks (nt 3, 6 kuud või 1 aasta), mille alusel teostatakse püsivaid või korduvaid oste või täidetakse esitatud tellimusi. Leping ilma hankelepingu või tellimuseta ei kohusta ostjat müüjalt kaupa ostma. 
3.3.	Hankelepingute sõlmimisel juhinduvad pooled järgmisest:

3.3.1.	Ostja võib osta või tellida kaupa eeldatava maksumusega kuni 5000 eurot käibemaksuta vabalt valitud lepingu pooleks olevalt pakkujalt eeldusel, et nende ostude kogumaksumus ei ületa 20% kogu hanke osa lepingu eeldatavast maksumusest.
Lepingu punkti 3.3.1 kasutatakse eelkõige kiirete ja väiksemahuliste ostude sooritamiseks (nt uue töötaja vajadused, vajadus kiireloomuliselt üksikuid paare jalanõusid osta). Ostja teeb pakkujate vahel valiku oma vajadustest lähtuvas järjestuses, kus arvestatakse nii kiirust (kui kiirelt soovitud kaupa on võimalik saada), vajaliku kauba olemasolu (kas on kohe olemas), kui ka kaupluse paiknemiskohta (vajadusel võimalus jalanõusid proovida või ise järgi minna). Tarne üksikasjad lepitakse kokku tellimuses või ostu sooritamisel.

Ostja võib ka alla 5000-euroste ostude korral korraldada minikonkursi lepingu punktis 3.3.2 sätestatud korras.

3.3.2.	Kui riigihankes esitati mitu edukaks tunnistatud riigihanke pakkumust ja ostja on sõlminud lepingud mitme müüjaga ning ostja ei kasuta lepingu punktis 3.3.1 toodud ostmise viisi, korraldab ostja lepingu alusel hankelepingu sõlmimiseks lepingu osapoolteks olevate pakkujate vahel minikonkursi.

3.3.2.1.	Ostjal on õigus minikonkursis kaupade või teenuste nimekirja muuta, täpsustada või täiendada, esitades minikonkursil uued tehnilised kirjeldused. Ostja toob minikonkursil välja selle minikonkursi tingimused, soovitavate kaupade loetelu ja täpsustused ning muu vajaliku, mille alusel on võimalik pakkumuse esitamine.
3.3.2.2.	Müüja poolt esitatud hinnapakkumus peab olema jõus vähemalt 2 kalendrikuud alates pakkumuse esitamise tähtpäevast, kui minikonkursis ei sätestata teisiti.
3.3.2.3.	Minikonkursi majanduslikult soodsaima pakkumuse hindamise kriteeriumi tüübid on kas ainult maksumus (kogumaksumus/kulu (ühiku hind) osakaalu punktid 100 või kombineerituna teiste kriteeriumitega koos maksumus (kogumaksumus/kulu (ühiku hind, allahindluse % lepingus fikseerimata toodetele) osakaalu punktid 40-90 ja kvaliteedikriteerium osakaalu punktid 10-60.
3.3.2.4.	Hindamiskriteeriumid ja nende osakaal täpsustatakse minikonkursi tingimustes. 
3.3.2.5.	Kvaliteedikriteeriumitena võidakse kasutada näiteks alljärgnevaid kriteeriume:

•	Tarneaeg/kiirus (vähim on parim) – kasutatakse juhul, kui tellimuse esitamise ning täitmise ajaline vahemik on lühike tulenevalt ostja vajadusest.
•	Garantiiaja kestus (suurim on parim) – kasutatakse juhul, kui soovitakse anda lisapunkte miinimumnõuetest pikema garantiiaja eest.
•	Keskkonnahoidlik kriteerium (hankija hinnatav) – kasutatakse juhul, kui soovitakse hinnata lisaks ka toodete/teenuse keskkonnahoidlikkust.
•	Tootenäidiste kvaliteet või kasutusmugavus (hankija hinnatav, hindamismeetod tuuakse välja minikonkursis).

3.3.2.6.	Ostja võib minikonkursis küsida tootenäidiseid nii vastavuse hindamiseks kui ka kvaliteedi hindamiseks. Ostja võib kaasata tootenäidiste kontrollimisele sõltumatu eksperdi. 
3.3.2.7.	Kui edukas minikonkursi pakkuja ei asu täitma hankelepingut (k.a ostutellimust), hindab ostja kõiki ülejäänud pakkumusi uuesti ja tunnistab edukaks pakkumuse, mis on vastavaks tunnistatud pakkumustest hindamise kriteeriumide alusel parim. Lepingu sõlmimisest või täitma hakkamisest keeldunud pakkuja on kohustatud ostja nõudmisel hüvitama tema pakkumuse ja hankelepingu sõlminud järgneva eduka pakkuja pakkumuse hinnavahe. Samasugused tingimused kehtivad ka juhul, kui edukas pakkuja võtab pakkumuse tagasi enne hankelepingu jõustumist.
3.3.2.8.	Ostja kasutab eduka pakkumuse väljaselgitamiseks liisuheitmist, kui minikonkursis on esitatud võrdsed pakkumused. Liisuheitmise kord tehakse pakkujatele teatavaks enne liisuheitmist.
3.3.2.9.	Ostja võib tagasi lükata kõik esitatud pakkumused:

3.3.2.9.1.	kui need on ostja jaoks ebamõistlikult kallid;
3.3.2.9.2.	kui minikonkursi toimumise ajal on ostjale saanud teatavaks andmed, mis välistavad või muudavad ostja jaoks ebaotstarbekaks minikonkursi lõpule viimise minikonkursi dokumentides esitatud tingimustel või hankelepingu sõlmimine etteantud ja minikonkursi käigus väljaselgitatud tingimustel ei vastaks muutunud asjaolude tõttu ostja varasematele vajadustele või ootustele;
3.3.2.9.3.	kui langeb ära vajadus minikonkursi järele põhjusel, mis ei sõltu ostjast, või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või muust taolisest korraldusest.

3.3.3.	Juhul, kui riigihankes sõlmiti leping ainult ühe eduka pakkujaga või lepingu kehtivuse perioodil väheneb müüjate arv üheni ning pole võimalik minikonkursse läbi viia, toimub lepingu täitmine hinnapäringute alusel lepingus sätestatud tingimuste kohaselt.

3.3.3.1.	Ostja esitab müüjale pakkumuse esitamise ettepaneku. 
3.3.3.2.	Müüja esitab hiljemalt 5 tööpäeva jooksul pärast ostjalt pakkumuse esitamise ettepaneku saamist pakkumuse koos kauba maksumusega. Juhul, kui müüjal pole võimalik sellest tähtajast kinni pidada või ta pole võimeline pakkumuse esitamise ettepanekus soovitud kaupa pakkuma, teavitab ta sellest ostjat viivitamata.
3.3.3.3.	Lepingus fikseeritud kauba korral, ei või selle ühiku hind ületada lepinguga fikseeritud maksimaalset ühiku hinda, kuid võib olla sellest madalam.
3.3.3.4.	Ostja annab pakkumusele nõusoleku ostutellimuse tegemise või hankelepingu sõlmimisega või keeldub pakkumusest hiljemalt 14 päeva jooksul. Ostja ei ole kohustatud esitatud pakkumuse alusel ostutellimust tegema või hankelepingut sõlmima. Kui ostja 14 päeva jooksul pakkumusele ei vasta, loetakse seda keeldumiseks.
3.3.3.5.	Ostja võib tagasi lükata esitatud pakkumuse lepingu punktis 3.3.2.9 nimetatud alustel.

3.3.4.	Hankelepingud sõlmitakse/tellimused esitatakse vähemalt kirjalikku taasesitamist võimaldavas vormis, sh e-kirja teel. Kui hankelepingu maksumus on suurem kui 50 000 eurot ilma km-ta, sõlmitakse hankeleping kahepoolselt allkirjastatud dokumendina, sh võidakse ostu vormistamiseks kasutada ka mõlema poole poolt allkirjastatud ostutellimust, mis on võrdsustatud hankelepinguga.

4.	Poolte õigused ja kohustused

4.1.	Ostjal on õigus: 

4.1.1.	nõuda ja kontrollida lepingust tulenevate kohustuste täitmist;
4.1.2.	õigus nõuda müüja süül tekkinud kahjude hüvitamist;
4.1.3.	kontrollida kaupade ostmisega seotud dokumente ning müüja esitatud arvete, kalkulatsioonide ja muude kulutuste õigsust ja vastavust tegelikkusele ning vajadusel nõuda välja alltöövõtjate arveid;
4.1.4.	konsulteerida müüjaga kauba või teenusega seotud küsimustes;
4.1.5.	osta lepingu alusel teisi samaliigilisi kaupu lepingus sätestatud tingimuste alusel;
4.1.6.	osta kaupu ja/või tellida teenust lepinguväliselt, kui: 

4.1.6.1.	ükski müüja ei esita pakkumust; 
4.1.6.2.	müüjate esitatud pakkumused ei vasta ostja sätestatud nõuetele; 
4.1.6.3.	ükski müüja ei ole võimeline hankelepingut/tellimust täitma või lepingust või hankelepingust on taganetud; 
4.1.6.4.	pakutud kauba hind on võrreldes keskmise turuhinnaga põhjendamatult kõrge ja ostjale majanduslikult ebamõistlik.

4.2.	Ostja kohustub:

4.2.1.	vastama mõistliku aja jooksul kõikidele müüja poolt esitatud päringutele juhiste täpsustamiseks;
4.2.2.	informeerima müüjat esimesel võimalusel probleemidest, mis on seotud kauba müügi või kasutamisega;
4.2.3.	tasuma vastu võetud puudusteta kauba eest lepingus sätestatud tingimustel.

4.3.	Müüjal on õigus: 

4.3.1.	saada lepinguliste kohustuste eest kokkulepitud tasu;
4.3.2.	saada ostjalt juhiseid, selgitusi või muud teavet, mis mõjutab lepingu täitmist;
4.3.3.	teha ostjale ettepanekuid kauba ostmise ja sellega seotud teenuse parema organiseerimise osas.

4.4.	Müüja kohustub:

4.4.1.	esitama ostja nõudmisel määratud perioodi osas koondväljavõtte müüjalt ostetud kauba kohta (sh hankelepingu sõlmimise või ostutellimuse kuupäev, kauba nimetus, kogus ja maksumus ilma käibemaksuta, hankelepingute/ostutellimuste maksumus kokku ilma käibemaksuta jms) MS Excel või ostjaga kokkuleppel muus vormingus 10 päeva jooksul vastava nõude saamisest juhul, kui pooled ei ole kokku leppinud teisiti;
4.4.2.	ostja nõudmisel esitama informatsiooni (maht ja otstarve) alltöövõtjate kohta, juhul, kui müüja on esitanud vastavasisulise informatsiooni enne lepingu sõlmimist, siis müüja peab ostjaga eelnevalt kooskõlastama varem nimetatud isikute vahetumise;
4.4.3.	teavitama ostjat lepingu täitmist takistavatest asjaoludest;
4.4.4.	tarnima kaupa ja/või osutama teenust tähtaegselt ja nõuetekohaselt kokku lepitud mahus ja sagedustega vastavalt lepingus ja tellimuse esitamise käigus sätestatud tingimustele, parimas praktikas rakendatavatele nõuetele, normidele ja standarditele;
4.4.5.	viivitamata teavitama ostjat müüja vastu suunatud küberründest ja küberintsidendist ning esitama ostja nõudmisel ostjale küberintsidendi raporti;
4.4.6.	järgima lepingu täitmisel õiglase kaubanduse tingimusi, lähtuma keskkonnasäästlikest põhimõtetest, mitte kasutama orja- ja lapstööjõudu;
4.4.7.	kontrollima isikut tõendava dokumendi alusel, kas müüja (jae)müügipunktist/kauplusest/poest oste sooritav isik on ostja volitatud isikute nimekirjas.

5.	Kauba pakendamine ja markeerimine

5.1.	Müüja on kohustatud tagama kaubale pakendi, mis kindlustab kauba säilimise transportimisel ja ladustamisel muutumatul kujul. 
5.2.	Kauba pakendamisel ja markeerimisel tuleb järgida ostja esitatud nõudeid.

6.	Kauba üleandmine ja vastuvõtmine

6.1.	Kauba tarnimisele ja üleandmisele kohalduvad üldjuhul Incoterms® 2020 DAP tarneklausli tingimused.
6.2.	Kaup tarnitakse kas kesklattu, ostja lepingupartneri lattu (Smarten Logistics AS tingimused lisa 5) või Kaitseväe väeosadesse. Tarnekohad ja sihtpunktid täpsustatakse hankelepingutes või tellimustes.
6.3.	Juhul, kui kaup on seotud müüja asukohamaa ekspordikontrolli kohustusega, siis müüja esitab ostjale lõppkasutaja sertifikaadi ajakohase vormi ja tagab vajaliku ekspordilitsentsi.
6.4.	Väeosade kauba vastuvõtuaeg on üldjuhul esmaspäevast neljapäevani ajavahemikus 8.30–15.00, v.a rahvus- ja riigipühad ning nendele eelnevad tööpäevad ja iga kuu kolm viimast tööpäeva.
6.5.	Müüja edastab ostjale tarneteate kauba üleandmisest vähemalt 5 tööpäeva enne planeeritavat tarnet hankelepingus/tellimuses nimetatud kontaktisiku e-posti aadressile (koopia edastada e-posti aadressile ostud@rkik.ee) . 
Tarneteatesse märkida: 

6.5.1.	kauba nimetus; 
6.5.2.	hankelepingu (ostutellimus) number;
6.5.3.	riigihanke viitenumber 275000;
6.5.4.	tarnitav kogus, sh aluste, konteinerite jms arv;
6.5.5.	logistilise ühiku mõõtmed; 
6.5.6.	pakendamise viis (kilepakend, võrkpakend, euroalusel jne); 
6.5.7.	veovahendi liik, millega saadetis tarnitakse, ja kogus (kaubik, veoauto jne); 
6.5.8.	spetsiifilised nõuded või vajadused saadetise mahalaadimiseks;
6.5.9.	saadetise planeeritav üleandmise kuupäev ja kellaaeg;
6.5.10.	sihtkoha tarneaadress.

6.6.	Müüja annab kauba ostjale ning ostja võtab kauba vastu kokkulepitud tingimustel. 
6.7.	Müüja esitab saatelehe koos tarneteatega või hiljemalt kauba üleandmise hetkel. Saatelehele märkida: 

6.7.1.	müüja andmed;
6.7.2.	ostja andmed; 
6.7.3.	hankelepingu (ostutellimus) number; 
6.7.4.	riigihanke viitenumber 275000;
6.7.5.	toote nimetus, tootekood ja kogus.

6.8.	Müüja kohustub lisaks saatelehele andma ostjale üle kõik dokumendid, mis on vajalikud kauba vastuvõtmiseks, valdamiseks, kasutamiseks ja käsutamiseks. 
6.9.	Ostja vormistab üleandmise-vastuvõtmise akti, mis allkirjastatakse kahepoolselt ning edastatakse ka müüjale, kui pooled ei lepi kokku teisiti. 
6.10.	Saatelehe puudumise korral on ostjal õigus vastav kaup enda valdusesse võtta, kuid üleandmine-vastuvõtmine loetakse toimunuks korrektse saatelehe kättesaamisel.
6.11.	Kvaliteedikontrolli teostamise aeg ja koht lepitakse poolte poolt kokku hankelepingus/tellimuses. Kvaliteedikontroll toimub iga saabuva partii juhuslikult valitud toodetest vähemalt 5% ulatuses. Ostja vormistab kvaliteedikontrolli kohta akti, mille edastab müüjale. Kvaliteedikontrolli teostamiseks on järgnevad võimalused:

6.11.1.	kontroll teostatakse enne tarnet müüja või poolte poolt kokkulepitud asukohas;
6.11.2.	kontroll teostatakse peale tarnet tarnekohas kesklaos, ostja lepingupartneri laos (kui vastav kokkulepe on sõlmitud) või Kaitseväe väeosas. 

7.	Lepingu maksumus ja maksetingimused

7.1.	Lepingu alusel sõlmitavate hankelepingute maksimaalne kogumaksumus on kogu hanke osa eeldatav maksumus, millele lisandub käibemaks seaduses sätestatud juhul:

osa 3 „Spordijalatsid“ eeldatav maksumus 1 000 000 eurot;
osa 4 „Saunajalatsid“ eeldatav maksumus 500 000 eurot.

7.2.	Kauba ühiku hind fikseeritakse lepingusse maksimaalse ühiku hinnana vähemalt üheks aastaks. Müüja võib raamlepingu täitmise käigus esitatud pakkumuses pakkuda maksimaalsest ühiku hinnast madalamat hinda. 
7.3.	Pooltel on õigus peale ühe aasta möödumist lepingu jõustumisest algatada üks kord aastas (v.a punkti 7.3.2 kohaldatakse ettenägematu asjaolu ilmnemisel) läbirääkimised fikseeritud ühiku hinna korrigeerimiseks. Juhul, kui hankelepingu kestus on üle 12 kuu või 1 aasta, siis on pooltel õigus ühiku hinda korrigeerida kooskõlas punktidega 7.3.1 kuni 7.5. Ühiku hinna korrigeerimise aluseks võib olla:

7.3.1.	eelneval perioodil (lepingu sõlmimise kuust kuni hinnamuutustaotluse esitamise kuuni) toimunud Statistikaameti poolt avaldatud tarbijahinnaindeksi muutus, kuid mitte rohkem kui 10% hindade tõstmise korral;
7.3.2.	ettenägematu asjaolu, mis ei sõltu pooltest, milleks võib olla näiteks õigusaktide muudatus, poliitiline otsus või muu ettenägematu sündmus, mis mõjutab suurel määral ühiku hinda. Müüja esitab tõendid ühiku hinna muutmise vajaduse tõendamiseks ja ühikuhinna muutus ei ületa 50 %. Ostjal on õigus keelduda ühiku hinna muutmisest. 

7.4.	Lepingu punktis 7.3 nimetatud hinna muutmise vajaduse tekkimisel, esitatakse põhjendatud avaldus. Põhjendatuks tunnistatud hinna muutmise korral, vormistatakse uue ühiku hinna kohta lepingu muudatus. Kui avaldust ei esitata, jääb lepingus fikseerituks riigihanke pakkumuses esitatud või viimases lepingu muudatuses fikseeritud ühiku hind. 
Kui muudatuste osas mõistliku aja jooksul kokkulepet ei saavutata, jäävad kehtima eelnevalt fikseeritud ühiku hinnad.
7.5.	Juhul, kui ostu sooritamise hetkel on müüja fikseeritud kauba ühiku hind müüja poolt jaekaubanduses pakutavast hinnast odavam, siis müüja rakendab kaubale odavamat ühiku hinda.
7.6.	Kui müüjal on fikseeritud ühiku hinnaga kaubale kampaania või allahindlus, siis müüjal on kohustus pakkuda ostjale sama kampaania hinda või allahindlust, kui see on soodsam lepingus fikseeritud ühiku hinnast.
7.7.	Müüja kanda jäävad kauba üleandmisest ja veost tulenevad kulud kuni kauba üleandmiseni. Müüja kanda jäävad ka kaubaga seotud kulud ja koormatised kauba üleandmiseni, v.a kulud, mis on põhjustatud ostjast tulenevast asjaolust.
7.8.	Müüja esitab arve e-arvena (masintöödeldavas XML-formaadis): 

7.8.1.	Maksja (täpsustatakse hankelepingus/tellimuses) andmed:

Riigi Kaitseinvesteeringute Keskus, Järve 34a, 11314 Tallinn, registrikood 70009764;
Kaitsevägi, Juhkentali 58, 15007 Tallinn, registrikood 70008641.

7.8.2.	Muud arvele märgitavad andmed:

kontaktisiku nimi (täpsustatakse hankelepingus);
lepingu nr 2-2/24/619-1;
hankelepingu (ostutellimus vms) number (selle olemasolul);
hankeosa lepingu viitenumber 275000 ….; 
kauba kogus ja nimetus, ühiku hind ja muu vajalik info.

7.9.	Ostja tasub vastuvõetud ja lepingutingimustele vastava kauba eest arvel esitatud arveldusarvele 28 päeva jooksul pärast lepingu tingimustele vastava arve kättesaamist. Arve esitamise aluseks on poolte poolt allkirjastatud vastuvõtuakt ja/või saateleht, kui hankelepingus ei ole sätestatud teisiti. 
7.10.	Müüjale ei tasuta ettemaksu, v.a juhul, kui pooled on hankelepingus teisiti kokku leppinud.
7.11.	Ostja ei aktsepteeri arvet, mis ei vasta lepingutingimustele. Sellisel juhul esitab müüja uue arve 7 päeva jooksul. 
7.12.	Ostja kontrollib enne arve, mille maksumus koos käibemaksuga on 10 000 eurot või rohkem, tasumist müüja maksuvõla puudumist Maksu- ja Tolliameti kodulehekülje kaudu. Vähemalt 10 000-eurose maksuvõla olemasolu korral informeerib ostja tasutavast arvest Maksu- ja Tolliametit.
7.13.	Müüja kohustub esitama vajadusel eraldi arve NATO relvajõudude tarbeks tehtud kulude kohta. 

7.13.1.	NATO relvajõudude tarbeks ostetavale kaubale rakendub 0%-line käibemaksumäär vastavalt käibemaksuseaduse §-le 15.
7.13.2.	NATO relvajõudude tarbeks ostetava kauba tingimused lepitakse kokku hankelepingus. 
7.13.3.	Maksusoodustuse rakendamise aluseks on ostja poolt müüjale esitatud käibemaksuvabastuse tõend.

8.	Vääramatu jõud

8.1.	Lepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, näiteks loodusõnnetusi, üldisi elektrikatkestusi, sõjategevust, blokaadi. Pooled ei loe vääramatuks jõuks müüja kolmandast isikust lepingupartneri suutmatust lepingut täita.
8.2.	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajal ning selle mõju on ajutine, on lepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas.
8.3.	Vääramatu jõu esinemise tõttu lükatakse lepingulise kohustuse täitmise tähtaeg edasi vastavalt asjaolu mõjumise ajale, kuid mitte enamaks kui 90 päeva.
8.4.	Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest vastavalt lepingus sätestatule.
8.5.	Juhul, kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, on pooltel õigus leping üles öelda või taganeda, tehes teisele poolele vastava lepingust ülesütlemis- või taganemisavalduse.
8.6.	Covid-19 pandeemiast tulenevat ei käsitle pooled vääramatu jõuna. Juhul, kui pärast lepingu sõlmimist kehtestatakse uusi ettenägematuid piiranguid, mis on seotud Covid-19 pandeemiaga ning millest johtuvalt ei ole võimalik või on takistatud lepingu täitmine, siis võib see olla käsitletav vääramatu jõuna.
8.7.	Vene Föderatsiooni ja Valgevenega seotud impordi piirangutest tulenevat mõju kauba tarnimise kohustuse täitmisele ei käsitle pooled vääramatu jõuna juhul, kui need asjaolud esinesid lepingu sõlmimise hetkel.

9.	Garantiikohustus

9.1.	Lepinguga annab müüja kaubale kasutusgarantii vähemalt kaks aastat ja ladustusgarantii vähemalt viieks aastaks, v.a, kui hankelepingus ei ole kokku lepitud teisiti. 
9.2.	Garantii hakkab kehtima alates puudusteta kauba ostjale üleandmise päevast (teenuse puhul üleandmisakti allkirjastamisest, kui hankelepingus ei ole sätestatud teisiti).
9.3.	Juhul, kui kauba tootjagarantii on ostjale mistahes viisil soodsam (nt ajaliselt) kui lepingus nimetatud garantiikohustus, siis müüja kohustub korraldama ostjale garantiinõude realiseerimise selle juhtumi ilmnemise korral ostjale soodsamatel tingimustel, mis tulenevad tootjagarantii tingimustest.
9.4.	Garantiiga on hõlmatud kõik kaubal ja/või teenusel garantiiajal ilmnenud puudused, arvestades seejuures loomulikku kulumist.
9.5.	Ostja kohustub teavitama müüjat ilmnenud puudustest müüja e-posti aadressile juhul, kui hankelepingus ei ole teisiti kokku lepitud. 
9.6.	Müüja kohustub puudustega kauba tasuta välja vahetama hiljemalt 90 päeva jooksul alates ostja vastavasisulise põhjendatud garantiinõude kättesaamisest. 
9.7.	Müüja kannab kõik puudustega kauba väljavahetamisega seotud kulud, sh transpordiga seotud kulud.
9.8.	Garantiiajal välja vahetatud kaubale antakse algse garantiiga sama kestusega uus garantii.

10.	Konfidentsiaalsus ja julgeolekutingimused 

10.1.	Konfidentsiaalse teabe all mõistavad pooled lepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada poolte huve. Konfidentsiaalne teave ei hõlma endas teavet, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil.
10.2.	Konfidentsiaalsusnõude kohaselt kohustub pool mitte avaldama lepingu kehtivuse ajal ega hiljem poole kirjaliku nõusolekuta teise poole konfidentsiaalset teavet. Pool kaitseb temale lepingu täitmise käigus teatavaks saanud teabe konfidentsiaalsust.
10.3.	Müüja kohustub mitte kasutama ostja kirjaliku nõusolekuta lepingu juurde kuuluvat dokumenti või informatsiooni, v.a juhtudel, mis on vajalikud lepingu täitmiseks. Kõik dokumendid peale lepingu ja selle lisade on ostja omand ja kui ostja nõuab, on müüja kohustatud tagastama need talle pärast lepingu lõppemist.
10.4.	Asutusesiseseks kasutamiseks tunnistatud teabe avaldamine mistahes kolmandatele isikutele on keelatud.
10.5.	Juhul, kui lepingu täitmiseks on müüjal vaja siseneda Kaitseministeeriumi valitsemisala territooriumile, siis müüja kohustub täitma kehtivaid julgeolekutingimusi. Juhul, kui müüja kasutab nimetatud territooriumil alltöövõtjaid, siis need tuleb eelnevalt kirjalikult kooskõlastada ostjaga ning ka neile rakenduvad kõik lepingus sätestatud julgeolekutingimused. Müüja vastutab selle eest, et alltöövõtjad täidavad julgeolekutingimusi.
10.6.	Avalikkusele suunatud lepingu eseme või selle täitmisega seotud teavitus, sh pressiteated, ostjale viitamine reklaamis või võrguväljaandes, on lubatud ainult ostja sõnaselgel kirjalikku taasesitamist võimaldavas vormis e-kirjaga antud nõusolekul.

11.	Intellektuaalse omandi õigused

11.1.	Juhul, kui kaup või selle osa (sh vastav dokumentatsioon) on kaitstud autori õigustega, annab müüja ostjale autoriõiguse seaduse tähenduses ülemaailmse tagasivõtmatu lihtlitsentsi, mis kehtib autoriõiguste kehtivuse tähtaja lõpuni. Litsents loetakse üleantuks kauba või selle osa (sh vastava dokumentatsiooni) üleandmise hetkest, mille eest eraldi tasu ei maksta (autoriõiguste tasu on kauba maksumuses). Intellektuaalse omandi õiguste üleandmise ja kasutamise tingimused võib hankelepingus kokku leppida teisti.
11.2.	Juhul, kui kaup või selle osa (sh vastav dokumentatsioon) on kaitstud muu intellektuaalse omandi õigusega, annab müüja ostjale vajaliku õiguse kauba igakülgseks kasutamiseks.

12.	Kodifitseerimine

12.1.	Müüja on kohustatud esitama kodifitseerimisbüroole kauba kodifitseerimiseks vajaliku informatsiooni vastavalt lepingu lisale ning edaspidi täiendava informatsiooni kodifitseerimisbüroo nõudmisel.

13.	Vastutus

13.1.	Lepingujärgsete kohustuste mittenõuetekohase täitmise või täitmata jätmise korral kannavad pooled teineteise ees vastutust vastavalt lepingu sätetele ja kehtivatele õigusaktidele.
13.2.	Kauba omandiõigus ja juhusliku hävimise ja kahjustumise riisiko lähevad müüjalt üle ostjale üldjuhul kauba nõuetekohasel üleandmisel, kui lepinguga ei ole kokku lepitud teisiti.
13.3.	Müüja vastutab kauba lepingu tingimustele mittevastavuse (puuduste) eest, kui mittevastavus on olemas juhusliku hävimise ja kahjustumise riisiko ülemineku ajal ostjale ning kui kauba lepingu tingimustele mittevastavus avastatakse (s.t et puudusi ei olnud võimalik nende tavapärase ülevaatuse käigus avastada, nn varjatud puudused) pärast nimetatud riisiko üleminekut ostjale.
13.4.	Juhul, kui müüja täidab lepingut mittenõuetekohaselt, siis ostjal on õigus keelduda ostuhinna tasumise kohustuse täitmisest ning esitada müüjale lepingus sätestatud viisil kohustuse täitmise nõue pärast kohustuse rikkumisest teadasaamist, andes müüjale mõistliku tähtaja lepingu täitmiseks. Nõuetekohase kauba üleandmiseni ostjale loetakse müüja kauba üleandmisega viivitanuks. Täiendavat tähtaega ei anta, kui ostjal ei ole enam huvi selle kauba vastu.
13.5.	Kaup ei vasta lepingu tingimustele muu hulgas juhul, kui kaubal ei ole kokkulepitud omadusi, kaupa ei ole võimalik kasutada selleks ettenähtud otstarbel, kolmandal isikul on kauba suhtes nõue või muu õigus, mida ta võib esitada, kaup ei ole pakitud kooskõlas lepingu tingimustega või puudub saateleht.
13.6.	Ostja on kohustatud teavitama müüjat kirjalikult kauba lepingu tingimustele mittevastavusest (s.h kauba puudujäägist) 60 päeva jooksul, kui ostja või ostja volitatud isik sai teada kauba lepingu tingimustele mittevastavusest. Teates kohustub ostja nõudma müüjalt kohustuse täitmist, andes ühtlasi lepingu kohaseks täitmiseks müüjale mõistliku tähtaja, mis ei tohi olla üldjuhul pikem kui 30 päeva.
13.7.	Juhul, kui ostja ei teata müüjale kaubal esinevast puudusest lepingus sätestatud tähtaja jooksul pärast puudusest teadasaamist, siis müüja vabaneb vastutusest kauba puuduste eest, v.a juhul, kui puudustest teatamata jätmine oli mõistlikult vabandatav.
13.8.	Juhul, kui ostjale üle antav kaup ei vasta lepingu tingimustele, on ostjal õigus nõuda müüjalt mittevastava kauba asendamist lepingu tingimustele vastava kaubaga.
13.9.	Kauba tähtaegselt üle andmata jätmise korral on ostjal õigus nõuda müüjalt leppetrahvi kuni 0,25% tähtaegselt üle andmata kauba maksumusest päevas iga üleandmisega viivitatud päeva eest, kuid mitte rohkem kui 50% hankelepingu maksumusest. 
13.10.	Juhul, kui müüja rikub muud lepingu järgset kohustust kui tähtaegne tarnimine, siis on ostjal õigus nõuda müüjalt leppetrahvi kuni 10% kogu hankelepingu objektiks oleva kauba maksumusest.
13.11.	Konfidentsiaalsuskohustuse rikkumise korral on poolel õigus nõuda leppetrahvi kuni 10 000 eurot iga vastava juhtumi korral.
13.12.	Juhul, kui ostja viivitab arve tasumisega, on müüjal õigus nõuda ostjalt võlaõigusseaduse § 113 lõikes 1 sätestatud viivist tähtajaks tasumata summalt iga tasumisega viivitatud päeva eest kuni 0,25% päevas tingimusel, et viivitusest on ostjale teada antud 30 päeva jooksul selle tekkimisest. Viivise kogusuurus ei ületa 10% viivituses oleva summa suurusest.
13.13.	Leppetrahv on kokkulepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta ostjalt õigust nõuda müüjalt lepingu rikkumisega tekitatud kahju hüvitamist.
13.14.	Kui müüja poolt toime pandud oluline lepingurikkumine annab ostjale aluse lepingu ülesütlemiseks ja ostja lepingu üles ütleb, on ostjal õigus nõuda müüjalt leppetrahvi 5% kogu hankelepingu maksumusest.
13.15.	Ostjal on õigus lisaks lepingu ülesütlemisele või lepingust taganemisele nõuda lepingu olulise rikkumise eest leppetrahvi, kahju hüvitamist ja kasutada teisi õiguskaitsevahendeid.
13.16.	Leppetrahvide nõudeõigus on 180 päeva alates vastava rikkumise avastamisest arvates.
13.17.	Leppetrahvid, kahju hüvitamine ja viivised tasutakse 28 päeva jooksul vastava nõude saamisest arvates. Ostjal on õigus arvestada ostja poolt esitatud leppetrahvi nõuete summad ja kahjuhüvitiste summad maha müüjale tasumisele kuuluvast tasust.
13.18.	Kauba koguselise puudujäägi korral on ostjal õigus vastav kaup vastu võtta ning nõuda müüjalt puuduoleva kauba koguse toimetamist ostja poolt määratud sihtkohta Eesti Vabariigi piires.

14.	Lepingu lõpetamise alused

14.1.	Ostja annab lepingu(st) ülesütlemisel/taganemisel müüjale mõistliku tähtaja lepingu täitmiseks, kui see on kohustuse eesmärki arvesse võttes mõistlik, mis ei või üldjuhul olla pikem kui 30 päeva. Lepingu täitmiseks antav tähtaeg ei vabasta poolt vastutusest kohustuse rikkumise eest.
14.2.	Lepingu täitmiseks antud täiendava tähtaja möödumisel võib ostja esitada müüjale kirjaliku lepingu(st) ülesütlemise avalduse või taganemisavalduse. Lepingu(st) ülesütlemine või taganemine ostja poolt loetakse toimunuks ülesütlemise avalduse või taganemisavalduse müüja poolt kättesaamisest arvates. Lepingu(st) ülesütlemise avaldust või taganemisavaldust ei ole vaja esitada, kui täiendava tähtaja andmisel on ostja eelnevalt kirjalikult selgitanud, et tähtaja jooksul lepingujärgse kohustuse täitmata jätmisel ütleb ostja lepingu üles/taganeb ostja lepingust. Sel juhul lõpeb leping ostja poolt lepingu täitmiseks määratud tähtaja möödumisel ja tingimusel, et müüja ei ole pakkunud ostjale kohast täitmist.
14.3.	Poolel on õigus leping täiendava tähtajata üles öelda või lepingust taganeda, kui pool on lepingust tulenevaid kohustusi oluliselt rikkunud (oluline lepingurikkumine). Oluliste lepingurikkumistega on muuhulgas tegemist, kui:

14.3.1.	rikutakse lepingust tulenevaid kohustusi tahtlikult või raske hooletuse tõttu;
14.3.2.	müüja on jätnud ostja poolt antud täiendava tähtaja jooksul oma kohustused täitmata;
14.3.3.	müüja edastab ostjale teate täitmisest keeldumise kohta;
14.3.4.	esitatakse valeteavet või võltsitud andmeid;
14.3.5.	rikutakse konfidentsiaalsuskohustust;
14.3.6.	kohustuse rikkumine annab poolele mõistliku põhjuse eeldada, et teine pool ei täida kohustust ka edaspidi;
14.3.7.	müüjal esineb lepingu perioodil seadusrikkumisi lepingu esemeks oleva kauba müügil või teenuste osutamisega;
14.3.8.	müüjal lõppevad kohustuste täitmiseks vajalikud load ning müüja ei pikenda neid;
14.3.9.	müüja on enam kui kolmel korral rikkunud lepingu (sh hankelepingu) tingimusi.

14.4.	Ostjal on õigus leping erakorraliselt üles öelda, kui müüja suhtes on tehtud pankrotiotsus või on algatatud likvideerimisprotsess või müüjal lõppevad lepingu täitmiseks vajalikud load ning müüja ei pikenda neid või lubade pikendamine ei ole võimalik temast sõltumatutel asjaoludel.
14.5.	Ostjal on õigus leping igal ajal üles öelda, teatades sellest müüjale vähemalt 90 päeva ette.
14.6.	Ülesütlemisel ei ole pooled kohustatud lepingut täitma. Pooled on lepingust taganemisel kohustatud tagastama teineteisele lepingu lõpetamisele järgneva aja kohta juba ette üle antud võlaõigusseaduses sätestatud korras.
14.7.	Juhul, kui Riigi Kaitseinvesteeringute Keskus on lepingu punktis 14 nimetatud alusel üles öelnud või taganenud, siis kehtib ülesütlemine kõigi ostjate osas.
14.8.	Käesolevas punktis (lepingu punkt 14) sätestatut on ostjal õigus kohaldada nii lepingu kui hankelepingu lõpetamisele.

15.	Kontaktisikud

15.1.	Ostja kontaktisik lepinguga seotud küsimustes on vastava valdkonna kategooriajuht Maia Prunt, tel +372 5554 6781, e-post maia.prunt@rkik.ee, lepingud@rkik.ee.
15.2.	Kontaktisikud lepingu täitmisega seotud küsimustes on märgitud hankelepingutes või tellimustes või on ostja kontaktisiku poolt volitatud isikud.
15.3.	Müüja kontaktisikud:

15.3.1.	lepingu jooksva täitmise osas on Erik Aibast, tel +372 507 3853, 
e-post erik@jalajalg.ee;
15.3.2.	lepingu allkirjastaja on Rainer Tops, tel +372 507 9075, e-post rainer@jalajalg.ee.

15.4.	Kõik teated, millel ei ole õiguslikku tagajärge võivad olla esitatud kirjalikku taasesitamist võimaldavas vormis e-kirja teel ning peavad olema adresseeritud lepingu kontaktisikutele kui hankelepingus ei ole sätestatud teisiti.
15.5.	Kontaktisiku või muude andmete muutumisest teatab pool ühepoolse avaldusega teisele poolele viivitamata, hiljemalt 5 päeva jooksul muudatuse toimumisest arvates. Nimetatud teadet ei loeta lepingu muudatuseks.

16.	Lõppsätted

16.1.	Leping jõustub ostja poolt allkirjastatud lepingu edastamisest müüja e-posti aadressile, ning kehtib 48 kuud lepingu jõustumisest arvates või kuni riigihanke osas 3 „Spordijalatsid“ eeldatava maksumuse 1 000 000 eurot täitumiseni ja/või osas 4 „Saunajalatsid“ eeldatava maksumuse 500 000 eurot täitumiseni. 
16.2.	Lepingu täitmise keel on eesti keel, kui pooled ei ole kokku leppinud teisiti. 
16.3.	Lepingu täitmisel ja lepingust tulenevate vaidluste korral lähtutakse Eesti Vabariigi õigusaktidest, kui pooled ei ole kokku leppinud teisiti. 
16.4.	Pooled on kokku leppinud võtta tarvitusele kõik abinõud omavaheliste erimeelsuste lahendamiseks läbirääkimiste teel. Kokkuleppele mittejõudmisel lahendatakse vaidlus vastavalt Eesti Vabariigi õigusele Harju Maakohtus, väljaarvatud kui pooled on kokku leppinud teisiti. 
16.5.	Lepingu üksiku sätte kehtetus ei too kaasa kogu lepingu või lepingu teiste sätete kehtetust.
16.6.	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
16.7.	Sõlmitud lepingu muutmises võib kokku leppida riigihangete seaduses toodud alustel ja mahus.
16.8.	Lepingu muudatused kehtivad juhul, kui need on vormistatud kirjalikult. Kirjaliku vorminõude mittejärgimisel on lepingu muudatused tühised. Kõik lepingu muudatused jõustuvad pärast nende allkirjastamist poolte poolt või poolte määratud tähtajal. 
16.9.	Poolte vaheliste õiguslikku tähendust omavate teadete ja muu olulise info edastamine peab toimuma kirjalikult või e-posti teel digitaalselt allkirjastatuna. Teatis loetakse kättetoimetatuks ka juhul, kui see on edastatud postiasutuse poolt tagasisaadetava väljastusteatega lepingus tähendatud aadressil ja teate posti panemisest on möödunud viis päeva. E-posti teel teate saatmise korral loetakse teade kättetoimetatuks järgmisel tööpäeval.
16.10.	Leping ja dokumendid on koostatud eesti ja inglise keeles. Juhul, kui esineb vastuolu eesti- ja ingliskeelse lepingu ja/või dokumentide vahel, lähtutakse eestikeelse lepingu ja/või dokumentide sõnastusest.
16.11.	Leping on koostatud ühes eksemplaris ja allkirjastatud digitaalselt. 

17.	Lisad

17.1.	Lisa 1. Tehniline kirjeldus:

17.1.1.	spordijalatsid (osa 3);
17.1.2.	saunajalatsid (osa 4).

17.2.	Lisa 2. Pakkumus
17.3.	Lisa 3. Kodifitseerimistingimused
17.4.	Lisa 4. Julgeolekutingimused
17.5.	Lisa 5. Smarten Logistics AS mahalaadimise ja vastuvõtu täiendatud kord

Ostja:

(allkirjastatud digitaalselt)

Magnus-Valdemar Saar
peadirektor	Müüja:

(allkirjastatud digitaalselt)

Rainer Tops
juhatuse liige